
Parlamentul  României

Camera  Deputaţilor
Comisia pentru sănătate şi familie
        Nr. 28/ 226/27 septembrie 2012                                     

BIROULUI PERMANENT 

AL

CAMEREI DEPUTAŢILOR,

              Vă înaintăm raportul asupra propunerii legislative pentru modificarea şi completarea Legii nr.95/2006 privind reforma în domeniul sănătăţii (Pl-x 170/2011). Propunerea legislativă a fost respinsă de Senat în şedinţa din 30 martie 2011, în calitate de primă Cameră sesizată, şi  trimisă Comisiei pentru sănătate şi familie cu adresa  nr. Pl-x 170 din  4 aprilie 2011, Camera Deputaţilor fiind Cameră decizională. 
În raport de obiectul şi conţinutul său, propunerea legislativă  face parte din categoria legilor ordinare. 

PREŞEDINTE,

RODICA NASSAR

Parlamentul  României

Camera  Deputaţilor
Comisia pentru sănătate  şi familie
         Nr. 28/226/27 septembrie 2012        
Raport 

asupra propunerii legislative pentru modificarea şi completarea Legii nr.95/2006 privind reforma în domeniul sănătăţii (Pl-x 170/2011)

 1. Cu adresa nr. Pl-x 170 din 4 aprilie 2011, Comisia pentru sănătate şi familie a fost sesizată, în fond, în conformitate cu prevederile art. 95 din Regulamentul Camerei Deputaţilor, republicat, cu dezbaterea propunerii legislative pentru modificarea şi completarea Legii nr.95/2006 privind reforma în domeniul sănătăţii (Pl-x 170/2011), respinsă de Senat în şedinţa din 30 martie 2011, în calitate de primă Cameră sesizată, şi  trimisă Comisiei pentru sănătate şi familie cu adresa  nr. Pl-x 170 din 4 aprilie 2011, Camera Deputaţilor fiind Cameră decizională. 
La întocmirea raportului, Comisia a avut în vedere avizul Consiliului Legislativ nr. 1624/23.12.2010, avizul Comisiei juridice, de disciplină şi imunităţi nr. Pl-x 170/19.04.2011, avizul Comisiei pentru buget, finanţe şi bănci nr.22/126/04.05.2011, precum şi punctul de vedere al Ministerului Sănătăţii nr. 47603 din 25.09.2012.

 2. În raport de obiectul şi conţinutul său, propunerea legislativă  face parte din categoria legilor ordinare. 
Propunerea legislativă are ca obiect de reglementare completarea art.195 din Legea nr.95/2006 privind reforma în domeniul sănătăţii, cu modificările şi completările ulterioare, urmărindu-se acoperirea, de către casele de asigurări de sănătate, a unei părţi din cheltuielile pe care spitalele le au în cazurile medicale ce necesită sume mari de bani pentru diagnosticare şi tratament.

3. Comisia pentru sănătate şi familie a dezbătut propunerea legislativă menţionată în şedinţa din 25 septembrie 2012. La şedinţa comisiei au participat 14 deputaţi din cei 17 membri ai comisiei. Raportul Comisiei a fost adoptat cu unanimitate de voturi.
La dezbaterile comisiei a participat, în conformitate cu prevederile art. 55 din Regulamentul Camerei  Deputaţilor, dl. Răzvan Vulcănescu - secretar de stat în Ministerul Sănătăţii.

4. În urma dezbaterilor, Comisia pentru sănătate şi familie propune plenului Camerei Deputaţilor respingerea propunerii legislative pentru modificarea şi completarea Legii nr.95/2006 privind reforma în domeniul sănătăţii (Pl-x 170/2011), deoarece, reglementările propuse prin iniţiativa legislativă se referă la modul de decontare a serviciilor medicale spitaliceşti în sistemul de asigurări sociale de sănătate şi nu fac obiectul reglementărilor din Titlu. Totodată, prevederile propuse sunt în contradicţie cu reglementările Titlului VIII al Legii nr. 95/2006 privind reforma în domeniul sănătăţii.
PREŞEDINTE,

RODICA NASSAR
Şef birou – Marinescu Gheorghe

             Întocmit,
Consultant – Popa Constanţa

